google/wiki40b huggingface dataset:
גנגסטה ראפ

גַנגסטָה ראפ (מאנגלית: Gangsta Rap) הוא זרם פופולרי של ראפ, שנוצר כתוצאה מהתפתחות התת-סגנון המוזיקלי הנקרא הארדקור ראפ. משמעות השם היא "ראפ גנגסטרים", בהתייחס להשתייכות החברתית של רבים מהיוצרים בתחום זה (רבים מהם הואשמו בפלילים, הורשעו, נכלאו, נרצחו, או השתייכו לכנופיות פשע). הסגנון התפתח בגטו של סאות' סנטרל והוא מאופיין בבוטות ואלימות מילולית. אין הבדל מוזיקלי טכני בין גנגסטה ראפ להארדקור ראפ שכן ההבדל היחיד הוא רק תוכן השיר.

היסטוריה

בשנת 1986, בראשית תור הזהב, סקולי די (Schoolly D) מפילדלפיה הגדיר סגנון ראפ חדש - הארדקור ראפ (Hardcore Rap) - המאופיין בסגנון בוטה וגס ועוסק במודעות חברתית, סקס ופוליטיקה. 
כשנה לאחר מכן, גנגסטר מלוס אנג'לס בשם אייס קיוב (ice cube), שחיבב מוזיקת ראפ ובפרט את ההארדקור ראפ, הוציא את האלבום (Rhyme pays) ובכך יצר זרם של הארדקור ראפ - הגנגסטא ראפ. הגנגסטא ראפ הוא ייחודי לחוף המערבי בארצות הברית (בעיקר קליפורניה) ואינו דומה להארדקור ראפ שמקורו בחוף המזרחי (ובין אמניו נמנים 50 סנט והנוטוריוס בי. איי. ג'י.). שירי הגנגסטא ראפ עוסקים בחיים בגטו ובמסרים מסוג "אל תתעסקו איתי", גזענות ומחאה נגד שוטרים בעיקר.
הראפרים שהפיקו מהסוגה את ההצלחה הגדולה והפכו אותו לפופולרי הם להקת הראפ N.W.A מקומפטון עם אלבומם "Straight Outta Compton" ב-1989. האלבום כלל שירים כגון "Fuck Tha Police" שגם הפך את האלבום לאחד מאלבומי הראפ הטובים ביותר בכל הזמנים. ובשל תוכנו חברת ההקלטות של הלהקה, (Ruthless Records) קיבלה מכתב אזהרה מה-FBI שמזהיר את הלהקה מקנס גדול או שהייה בבית סוהר בתקן של השמצת מוסדות ביטחון המדינה. ה-N.W.A זכו לפופולריות רבה מאוד והיא העלתה את ז'אנר הגנגסטא ראפ למקום הראשון בכמעט כל מצעדי הראפ. גם טופאק שאקור שעבר מברוקלין, ניו יורק לסן פרנסיסקו שבקליפרניה נחשב לבסוף כ"גנגסטה ראפר" ולא כ"הארדקור ראפר" משום שהתחיל את הקריירה שלו ב-1991 כששהה בקליפורניה, ואילו טו שורט (Too Short) מאוקלנד התחיל את הקריירה שלו עוד לפני תקופת הגנגסטא ראפ (עוד בתקופת האולד סקול) וכאשר הגנגסטה ראפ הפך לפופולרי, שינה טו שורט את סגנון הראפ שלו לגנגסטא ראפ. 
לאחר פירוק ה-N.W.A באוגוסט 1991, גם ד"ר דרה וגם אייס קיוב - שניים מחברי הלהקה המשיכו בקריירת גנגסטא ראפ מצליחה מאוד. דרה חידש את הגנגסטא ראפ כאשר הוסיף לה מקצבים של ג'י-פאנק (על שם ה-P-Funk של ג'ורג' קלינטון) ועם זאת צירף לה זמרים חדשים שיהפכו בעתיד ללהיטים, ביניהם סנופ דוג ודאז דילינגר. האלבום של ד"ר דרה מ-1992 "The Chronic" היה הפקת הג'י פאנק הראשונה והפך כמו Straight Outta Compton של ה-N.W.A לאחד מאלבומי הראפ הטובים ביותר של כל הזמנים.
המון ראפרים כמו Compton's Most Wanted, Above The Law, סייפרס היל ועוד רבים נכנסו לסגנון הגנגסטה ראפ הפופולרי והפכו להצלחות. ב-1995 נפטר Eazy-E (מייסד ה-N.W.A) מאיידס ומוות זה היווה יום אבל לחובבי הגנגסטה ראפ.
שנה וחצי מאוחר יותר, טופאק נרצח, ויש הקושרים את סיבת הירצחו לסכסוכים עם יריבו הראפר ביגי סמולס. שני מקרי המוות הללו שיתקו לגמרי את ז'אנר הגנגסטה ראפ, ובסוף שנת 1996 ד"ר דרה הוציא לאור אלבום מחווה לזכר שני חבריו הטובים שמתו. אלבום זה סימל את סופו של ז'אנר הגנגסטה ראפ. 
הגנגסטה ראפ נעלם והראפ הקשוח תפס תאוצה שוב לאחר הפסקה של כ-9 שנים, וממשיך גם היום עם ראפרים כמו פיפטי סנט ואמינם ואילו ראפרים כמו ד"ר דרה, אייס קיוב וסנופ דוג משייכים את עצמם בצורה לא רשמית כחלק מז'אנר ההארדקור ראפ.
האחים טביאני

האחים טביאני (Taviani) הם ויטוריו (Vittorio) טביאני (20 בספטמבר 1929 - 15 באפריל 2018) ואחיו הצעיר פאולו (Paolo) טביאני (נולד ב-8 בנובמבר 1931). האחים טביאני הם קולנוענים איטלקיים ידועים, אשר בחלק מסרטיהם הביעו את מחאתם נגד המלחמה, הפאשיזם, אודות חיי הנישואים והגירושין, המסורתיות נגד המודרניזם וחיי הפועלים העניים.
האחים טביאני למדו באוניברסיטת פיזה. בתחילת הקריירה שלהם, עבד ויטוריו על קטעים קצרים בסרטיו של אחיו פאולו. בהמשך עבדו השניים במשותף, כאשר ב-1954 הוציאו את סרטם "סן מיניאטו" המספר על אירועי עירם תחת השלטון הנאצי. בתחילת שנות ה-60 יצרו את הסרטים "Un Uomo da bruciare", ו-"I Fuorilegge del Matrimonio" המביעים את סלידתם מטיפשותה של המלחמה, וזאת בבימוי משותף עם ולנטינו אורסיני. את סרטיהם יצרו כך שאת כתיבתם ביצעו האחים יחד ואילו את מלאכת הבימוי ביצעו בנפרד וללא התערבות האחד בעבודת השני. בשנות ה-70 ביימו את הסרטים "Allonsanfan", ו"פדרה פדרונה" (1979), שזכה בפרס דקל הזהב בפסטיבל קאן. ב- 1982 זכו בפרס חבר השופטים בפסטיבל קאן על סרטם "הלילה של סן לורנצו". ב-1984 הוציאו את סרטם "קאוס", שנחשב לאחד הסרטים הטובים ביותר של הקולנוע האיטלקי, וב-1987 את סרטם הראשון באנגלית, "Good Morning Babylon". ב-1994 שיחק ויטוריו תפקיד משנה בסרט "The True Life of Antonio H". ב-2012 זכה סרטם "קיסר חייב למות" בפרס דב הזהב.
ויטוריו נפטר ב-15 באפריל 2018.
אלקטרוליט

אלקטרוליט הוא כל חומר המכיל יונים חופשיים ופועל כמדיום מוליך חשמלי. בדרך כלל אלקטרוליטים הם יונים בתמיסה, ולכן ידועים גם בכינוי "תמיסות יוניות"; למרות זאת, קיימים גם אלקטרוליטים מותכים, ואלקטרוליטים מוצקים, כמו פולימרים מסוימים.

עקרונות

אלקטרוליטים הם בדרך כלל תמיסות של חומצה, בסיס או מלח. בנוסף, ישנם מספר גזים שיכולים לשמש כאלקטרוליטים, בתנאים של טמפרטורה גבוהה או לחץ נמוך. ניתן ליצור תמיסות אלקטרוליטיות גם באמצעות המסה של פולימרים ביולוגיים (כמו DNA או פוליפפטידים) או מלאכותיים (כמו סודיום פוליסטירן סולפונט), המכונים פוליאלקטרוליטים, להם מספר קבוצות פונקציונליות טעונות. הממס בתמיסה יכול להיות מים, או ממסים אורגניים. כאמור, קיימים גם אלקטרוליטים מוצקים.
האלקטרוליט יכול להיות מרוכז או מהול, בהתאם לריכוז היונים בתמיסה. אם חלק גדול מהמומס מתפרק בתמיסה ליונים חופשיים, האלקטרוליט "חזק"; אם רוב האלקטרוליט לא מתפרק - זהו אלקטרוליט "חלש". ניתן לנצל את תכונות האלקטרוליט בתהליכי אלקטרוליזה, להפקת יסודות כימיים ותרכובות כימיות בתמיסה.

חשיבות פיזיולוגית

בפיזיולוגיה, היונים האלקטרוליטיים העיקריים הם נתרן (⁺Na), אשלגן (⁺K), סידן (²⁺Ca), מגנזיום (²⁺Mg), כלוריד (⁻Cl), פוספט (PO₄⁻³), ומימן קרבונט (⁻HCO₃).
כל צורות החיים המפותחות זקוקות לאיזון אלקטרוליטים בין הסביבה הפנים-תאית לסביבה החוץ-תאית. בפרט, חשובה השמירה על גרדיאנט אוסמוטי מדויק של האלקטרוליטים. גרדיאנטים אלה מווסתים את ההידרציה של הגוף, את חומציות הדם, ובעלי חשיבות עליונה לפעילות עצבית ושרירית. התפתחו כמה מנגנונים לבקרה מדויקת על ריכוז האלקטרוליטים השונים.
אלקטרוליטים יכולים להיכנס אל התא או לצאת ממנו בעזרת מבני חלבון מותאמים בממברנת התא, בשם תעלות יונים. לדוגמה, התכווצות שרירים תלויה בנוכחות יוני סידן, נתרן ואשלגן. אם רמות האלקטרוליטים הללו נמוכות מדי, השרירים עשויים להיות חלשים, או להתכווץ בצורה חזקה מדי.
הגוף מווסת את מאזן המלחים בעזרת הורמונים, כאשר הכליות משמשות לסילוק עודפי יונים. בבני אדם, ההומאוסטזה האלקטרוליטית מבוקרת בעזרת הורמונים כמו ADH, אלדוסטרון ו-PTH (הורמון המופרש על ידי הפאראתירואיד). חוסר איזון אלקטרוליטי קיצוני, כמו זה שנגרם במצבי התייבשות או הרעלת מים, עלול להוביל לסיבוכים לבביים או עצביים.

מדידה

מדידת אלקטרוליטים היא הליך אבחוני נפוץ, אותו מבצעים בבדיקת דם או שתן בעזרת כלים כמו אלקטרודה סלקטיבית. פיענוח הערכים המתקבלים תלוי מאוד בהיסטוריה הרפואית של הנבדק, ותלוי לעיתים קרובות בבדיקת תפקוד כליות. האלקטרוליטים הנמדדים ביותר הם נתרן ואשלגן. מדידת כלוריד נעשית רק לעיתים רחוקות, פרט לפענוח בדיקת גזים בדם עורקי, כיוון שכלורידים קשורים ישירות לריכוז הנתרן. בדיקה נפוצה בשתן היא בדיקת משקל סגולי, המסייעת לזהות חוסר איזון אלקטרוליטי.
מגן ברושי

ביוגרפיה

נולד בישראל לעזריאל ברושי, איש העלייה השלישית, מחלוצי אנשי ידיעת הארץ ומדריכי הטיולים בתקופה שלפני קום המדינה.
במשך כשלושים שנה, בין השנים 1964 - 1994, היה מגן ברושי האוצר הראשי של היכל הספר. ברושי נחשב אחד מבכירי החוקרים של תקופת בית שני וההתיישבות במדבר יהודה. היה חבר "ועדת המגילות" שעסקה בטיפול ושימור ופרסום המגילות הגנוזות, בפרט אלה  שהיו במוזיאון רוקפלר ועברו לרשותה של מדינת ישראל לאחר מלחמת ששת הימים. ברושי מונה כאחראי לעניין כדי לזרז את ההליך שיאפשר את פרסום מגילות אלה, בעקבות לחץ בינלאומי לסיום השתהות פרסום המגילות.
כשעלו קולות מקרב היסטוריונים שהטילו ספק בקיומה של כת האיסיים בקומראן, התייצב ברושי להגן על העמדה המקובלת. ברושי מגדיר את קומראן כ"מנזר הקדום ביותר בעולם המערבי". 
בשנות השבעים עמד ברושי בראש החפירות הארכאולוגיות סמוך לחומות העיר העתיקה. הוא חשף את הימצאותן של כתובות ערביות המעידות על בניית מגדלים ושיקום חומות העיר על ידי השליט האיובי אל-מלכ אל-מעט'ם עיסא בן המאה ה-13. המגדל הראשון מדרום לשער יפו והשני ממזרח לשער ציון.
בשנת 1973 עסק ברושי בחפירת הצלה באזור העיר רמלה, באזור בו נתגלתה רצפת פסיפס מהמאה השמינית ובה בין היתר תשליבים גאומטריים ופסוק מהקוראן.
ברושי חקר את מעמדו של היין בארץ ישראל לאורך תקופה בת למעלה מ-5000 שנה, בחברה, בדת ובפולחן. את מחקריו פרסם בספר "על היין בארץ-ישראל הקדומה".
ברושי הוא חבר מועצת המערכת של כתב העת לספרות וחברה "מקרוב" שבהוצאת מכללת ספיר.

משפחתו

אשתו של ברושי היא המוזיקאית עופרה ברושי, בתו של יריב אזרחי, מנהל קונסרבטוריון רון שולמית. בשנות השבעים ייסדה עופרה ברושי את שלוחת הקונסרבטוריון בירושלים. גיסו של מגן ברושי הוא פרופסור ירון אזרחי. 
למגן ולעופרה ברושי בת ושני בנים: מיכל ברושי (נולדה ב-1958), אוצרת מוזיאונים ומרצה באקדמיה לאמנות בצלאל; עודד ברושי  (נולד ב-1960), מפתח המצאות, מוזיקאי ויזם סטארט-אפ. היה בעבר מבקר האמנות של עיתון ידיעות אחרונות; וד"ר יואב ברושי (נולד ב-1962), פסיכולוג קליני, מטפל ומרצה בבתי ספר לפסיכותרפיה. עסק בעבר בהפקה בתחום הקולנוע.
אן וולף

אן וולף (באנגלית: Ann Wolfe; נולדה ב-17 בינואר 1971) היא מתאגרפת עבר אמריקאית שהחזיקה בתואר אלופת העולם הבלתי מעורערת בארבע קטגוריות משקל  שונות בעת ובעונה אחת. וולף נחשבת בעיני רבים בעולם האיגרוף כמתאגרפת החזקה ביותר בהיסטוריה של איגרוף הנשים.

קריירת איגרוף

וולף התחרתה לראשונה באיגרוף מקצועני בקרב נגד ברנדה לי בל, אותה ניצחה בסיבוב הרביעי. ההפסד הראשון שלה הגיע ארבעה קרבות אחרי כן, כשהיא חטפה נוקאאוט בסיבוב השלישי בידי המתאגרפת הוותיקה ואלופת העולם לעתיד ואלרי מפוד . 
וולף ניצחה את ויינה ויליאמס בסיבוב העשירי לפי החלטת השופטים וזכתה לראשונה באליפות העולם למשקל בינוני לבוגרות, באיגוד ה-IFBA . היא ניצחה את ג'ינה ניקולס בנוקאאוט בסיבוב השלישי וזכתה בתואר האליפות הפנוי של ארגון ה-WIBA במשקל קל בינוני . היא המשיכה וניצחה את שירבל ויליאמס בנוקאאוט בסיבוב הראשון בקרב שלא על התואר.
קרב התואר הבא אותו קטפה נערך במסגרת אליפות העולם של ארגון ה-IFBA במשקל סופר בינוני , כאשר וולף ניצחה את מארשה ואלי בסיבוב השישי. היא נלחמה שוב בואלי, הפעם על אותו התואר שהתפנה של ארגון ה-WIBC וולף ניצחה אותה בנוקאאוט בסיבוב העשירי. 
היא נקמה את תבוסתה נגד מנפוד כשהיא לקחה את תואר אליפות העולם של ארגון NABA במשקל סופר בינוני כשהיא ניצחה אותה בסיבוב העשירי לפי החלטת השופטים.
ב-8 במאי 2004 היא התעלתה על שיאו של הנרי ארמסטרונג שהחזיק בשלושה תוארי אלוף עולם בעת ובעונה אחת בשלוש קטגוריות משקל שונות, כשהיא זכתה באליפות העולם של ארגון ה-IBA במשקל קל כבד תוך שהיא מפילה בנוקאאוט את האלופה שהגנה על תוארה, שחקנית הכדורסל של ליגת ה-NCAA לשעבר וונדה וורד , בדקה אחת ושמונה שניות בסיבוב הראשון. וורד הובהלה לבית החולים כשנגרם לה נזק קשה בצוואר ובראש. פרשני טלוויזיה כינו זאת: "הנוקאאוט הגדול ביותר בתולדות איגרוף הנשים".
וולף שמרה על תוארה בקרב החוזר עם ואלי, בנוקאאוט בסיבוב השישי.
ב-19 ביולי 2005 הביסה וולף את מוניקה נואנז  בנוקאאוט בסיבוב השביעי בלולה, מיסיסיפי. 
ב-20 באוגוסט 2005 היא הביסה את ואלרי מאנפוד בסיבוב העשירי לפי החלטת השופטים.

הנוקאאוט שהנחיתה וולף על וונדה וורד

היה זה קרב בעל צופים רבים כשוורד הגנה על תארה  ב-8 במאי 2004, והוא שודר בטלוויזיה ברחבי האומה והיא נלחמה נגד אן וולף בבילוקסי, מיסיסיפי. אחרי דקה אחת ושמונה שניות בסיבוב הראשון, קיבלה וורד אגרוף ימני בסנטר, שהותיר אותה חסרת תנועה על הרצפה למשך כמה שניות. ההפסד בנוקאאוט בסיבוב הראשון גרם לה לא רק לאבד את התואר, אלא גם לאבד את השיא שלה כמתאגרפת בלתי מובסת. וורד סבלה מזעזוע בצוואר מכיוון שהיא פגעה עם צווארה בקנבס בנופלה. צווארה הושם בצווארון מגן וניתן לה חמצן במסיכה, וורד נזקקה לאשפוז אחרי הקרב ורבים שצפו בכך בטלוויזיה קראו לפרישתה.

פרישתה כמתאגרפת, קריירה חדשה כמאמנת

הקרב האחרון של וולף נערך ב-2006, אז היא הביסה את קסנדרה גייגר, ואת ליסה אסטד לפי החלטת השופטים. מאז, היא ציינה שהיא סיימה את הקריירה שלה באיגרוף, בהעדיפה לעבוד כמאמנת. במהלך השנים האחרונות, וולף אימנה מתאגרפים, בכללם המתאגרף העולה במשקל בינוני, קירק קירקלנד.
משמעות (חשיבות)

המונח משמעות (לעיתים גם "משמעותיות") או חשיבות מציין את אופן השפעתו או מידת השפעתו של דבר על המציאות או את השלכותיו עליה, או את ההשפעה או ההשלכות אשר מיועדות או עשויות להיות לו על המציאות בעתיד. לדוגמה, "נאום בעל משמעות היסטורית" הוא נאום שכתוצאה ממנו התפתחויות ואירועים היסטוריים מסוימים קרו באופן מסוים, ואשר בלי קיומו הם היו קורים אחרת (או לא היו קורים כלל).
את גודל משמעותו של דבר מסוים (עצם, אירוע, תכונה, מידע, תאוריה וכו') ניתן לאמוד על־פי ההשלכות הנובעות ממצב קיומו הייחודי של הדבר: משמעותו של דבר נתון היא רבה יותר, אם לשינויים שהיו מתחוללים או מבוצעים בדבר זה היו השלכות חזקות יותר, ולהפך: אם לשינויים בדבר נתון יש השלכות מועטות, כי אז לדבר זה יש משמעות מועטת.
משמעות ניתן למדוד רק בהקשר נתון: אותו אירוע עשוי להיות בעל משמעות רבה בהקשר אחד ומשמעות מועטת בהקשר אחר, לדוגמה: גירוש יהודי ספרד הוא אירוע בעל משמעות רבה בהקשר ההיסטורי התרבותי של היהדות, אך בהקשר ההיסטורי התרבותי של האבוריג'ינים יש לו משמעות מועטת בלבד.
ניתן להבחין בין המשמעות הנתפסת לבין המשמעות הממשית, כך לדוגמה החלטה נגד חקיקתן של תקנות הנוגעות להפחתת זיהום האוויר על ידי מפלטי מכוניות יכולה למנוע את העלאת עלויות הייצור של חברה המייצרת מכוניות. אדם מסוים, שאינו עובד בייצור מכוניות, יכול לייחס משמעות מועטת לחקיקה הנ״ל, אך ייתכן כי חקיקה זו היא למעשה משמעותית מאוד לגביו, שכן לעליית זיהום האוויר הנובעת מאותה ההחלטה עלולה להיות השפעה מכרעת על בריאותו של אותו אדם.
אפשר לאמוד את המידה שבה מידע או תאוריה הם משמעותיים גם על־פי המידה שבה הם מספקים ידע על המציאות. את משמעותו, כלומר מידת חשיבותו, של מידע אפשר להעריך גם בעזרתם של מספר מדדים נוספים, לדוגמה: המידה בה קיים ביקוש למידע, המידה שבה מתבצעת גישה למידע, המידה שבה המידע מובן, או המידה שבה המידע שימושי. בהקשר זה ניתן להתייחס למשמעותיות של המידע כאל קריטריון של איכות המידע.

חיפוש משמעות

האסכולה ההומניסטית־אקזיסטנציאליסטית בפסיכותרפיה, שהבולטים בתאורטיקנים שלה הם אברהם מאסלו וקרל רוג'רס, דוגלת בחיפוש משמעות כאמצעי טיפולי. לדידם, מציאת משמעות היא תנאי לחיי אושר.
גשר בסאנו דל גרפה

היסטוריה

הגשר תוכנן במקורו על ידי האדריכל האיטלקי אנדראה פלדיו. היה זה גשר עץ שהוקם בין השנים 1570-1567. הגשר מתואר בספרו של פלדיו "ארבעת הספרים על אודות האדריכלות". הנהר ברנטה זורם מהרי האלפים דרומה אל עבר מישור חבל ונטו. פלאדיו הקים גשר מקורה הניצב על אומנות עץ מורכבות. הגשר ניצב עד לשנת 1748 עת נהרס בשיטפון עז, ונבנה מחדש על פי תוכניתו של פלדיו על ידי ברתולומאו פראקינו (Bartholomeo Ferracino). בשנת 1813 נשרף הגשר על ידי המשנה למלך ונבנה מחדש בשנת 1821. בזמן מלחמת העולם הראשונה חצו החיילים של הגנרל האיטלקי לואיג'י קאדורנה את הגשר בדרכם לקרבות, ונולד כינויו "גשר אלפיני"
פעם אחרונה נהרס הגשר בשנת 1945, על ידי חיילי הצבא הגרמני הנסוג במלחמת העולם השנייה. בשנת 1947 הגשר נבנה מחדש. החיילים האלפינים של הצבא האיטלקי העריצו את הגשר. ולאחר שהוא נהרס הם אספו כסף כדי לבנותו מחדש. ב-4 בנובמבר 1966 הגשר נפגע על ידי שיטפון עז ושוקם.
על הגשר נמצאת כיום החנות לממכר הגראפה של מזקקת נרדיני.
ארווה באזן

ביוגרפיה

ז'אן-פייר ארווה באזן (Jean-Pierre Hervé-Bazin) נולד למשפחה קתולית בורגנית בעיר אנז'ה שבחבל פיי דה לה לואר בצרפת. הוא בילה את ימי ילדותו בסביבה הכפרית של חבל ארץ זה. הוא מרד באמו השתלטנית, השתמט מבית הספר הקתולי וברח מביתו מספר פעמים - מה שבא על ביטויו ברומן הראשון שלו "צפע בידי". בהיותו בן עשרים שנה הגיע לפריז והחל ללמוד ספרות בסורבון.
ארווה באזן החל את דרכו הספרותית כמשורר. הוא כתב שירה במשך חמש עשרה שנה אך ללא הצלחה מרובה. ב-1946 ערך כתב עת לשירה, וב- 1948 פרסם לקט שירים בשם "בעקבותיה של איריס". על פי עצתו של פול ואלרי חדל מלכתוב שירה ופנה לכתיבת פרוזה.
הרומן הראשון שלו "צפע בידי" (1948) זכה להצלחה מרובה. הוא המשיך לכתוב במשך כל ימי חייו ופרסם למעלה מעשרים רומנים. הרומן האחרון שלו "היום התשיעי" הופיע ב- 1994.
ב- 1950 השתתף יחד עם מחברים אחרים ובהם ז'אק אודיברטי, מוריס דרואון ואנדרה מורואה בכתב העת לספרות "לה נף". ב-1960 נבחר לאקדמיית גונקור וב- 1973 שימש כנשיא אקדמיה זו. הוא השתייך לתנועת השלום שהייתה קשורה עם המפלגה הקומוניסטית הצרפתית. בין היתר, הביע את הזדהותו עם יוליוס ואתל רוזנברג שהוצאו להורג בארצות הברית באשמת ריגול למען ברית המועצות. ב- 1980 קיבל את פרס לנין לספרות.
ארווה באזן מת באנז'ה ב-1996. ב-2004, בגלל תסבוכת משפטית, קיבלו ששת ילדיו מנישואיו הראשונים לידיהם את כתב ידו ואת מכתביו; אך אוניברסיטת אנז'ה והספרייה הציבורית של עיר זו הצליחו לבסוף לקבל לידיהן 22 כתבי יד ו-9,000 מכתבים, אשר הועמדו לרשותם של אנשי מחקר כפי שכתב בצוואתו.

יצירתו

ארווה באזן נודע בעיקר בשל הרומנים שלו הנושאים אופי אוטוביוגרפי למחצה והעוסקים בבעיותיהן של משפחות מסוכסכות. רומנים אלה נכתבו בהשראת התנסותו הקשה בימי ילדותו ונעוריו. ברומן "צפע בידי" הוא מתאר את יחסה העוין של אמו כלפיו וכלפי ילדיה האחרים. רומן זה, שזכה להצלחה מרובה בצרפת של אחרי מלחמת העולם השנייה, יחד עם הרומן "מותו של הסוס הקטן" (1950) ועם הרומן "קריאת התנשמת" (1972) מהווים טרילוגיה שבה מופיעות אותן דמויות. מדובר באם אכזרית המחפשת דרכים כדי להעניש את ילדיה ומתעללת בהם.
גם ברומנים אחרים באזן עוסק בבעיות משפחתיות. למרות שהסתכסך עם הוריו, הוא נשאר נאמן לחבל מולדתו המהווה את הרקע לרבים מן הרומנים שלו. הוא כתב גם סיפורים קצרים ומסות ובהן "אני מאמין" (1977).
יורם זק

ביוגרפיה

זק נולד, גדל והתחנך ברמת אביב שבתל אביב, בנם של הזמרת עדי עציון-זק והפסנתרן יונתן זק והאח התאום של השחקנית עלמה זק. במהלך שירותו הצבאי היה טנקיסט בחיל השריון, אך נפצע כאשר איבד אצבע והפך למפיק להקות צבאיות. לאחר שחרורו מן הצבא למד ב"בית הספר סם שפיגל לקולנוע ולטלוויזיה".
זק היה אחד הבמאים של התוכנית "החרצופים", ששודרה בין השנים 1996 ל-2001. בשנת 2003 ביים בערוץ ביפ את התוכנית "פיני הגדול", ובין השנים 2004 ו-2005 שודרה סדרת הספין אוף "פיני הגדול – אסיר מס' 1", שאף אותה ביים. ב-2005 ביים וערך למשך תקופה את התוכנית "ארץ נהדרת". כמו כן שודרו בערוץ 2 הסדרות התיעודיות "החבילה" (2004) שאותה הפיק ו"עשרת הדיברות" (2006–2007) בהגשת רונאל פישר ובבימויו של זק. בשנת 2008 ביים זק את סרט הטלוויזיה "ריטה מדברת על הכל". בנוסף, יצר את הסרטים התיעודיים "אדוני ראש המועצה" ו"אגדת דשא מיקרונזיה", ואף ניהל את המחלקה הדוקומנטרית של זכיינית השידור "קשת". בשנת 2007 עלתה לשידור בערוץ 2 התוכנית "מונית הכסף", שאותה ערך, הפיק וביים.
מאז שנת 2008 שימש זק בתפקיד עורך ובמאי התוכנית "האח הגדול", והעניק את קולו לדמות "האח הגדול". בפברואר 2011, בעונה השלישית של התוכנית, עורר סערה ציבורית, כאשר במהלך בדיקת סאונד שהושמעה בשוגג באתר התוכנית ב-mako, העיר הערה בעלת אופי מיני למתמודדת בתוכנית דנה רון. בעקבות כך יצא לחופשה בת שלושה ימים מהתוכנית, שלאחריהם חזר לתפקידו. בתום העונה ביקש שלא להמשיך בתפקידיו בתוכנית, אך לבסוף חזר בו. עם סיומה של העונה העשירית (כולל VIP) של התוכנית ב-2017, והעברת הבעלות של התוכנית לזכיינית "רשת", סיים את תפקידיו. באוקטובר 2018 נקבע בגישור בין הצדדים כי קשת וזק עצמו ישלמו לרון פיצוי בגובה מיליון שקלים. 
בנובמבר 2017 פירסמה העיתונאית הדס שטייף הודעת דואר אלקטרוני, ששלח זק לעובדי הזכיינית קשת בשנת 2010, וכללה תוכן מיני. בתגובה דרשה קואליציית שותפות, המאגדת 15 ארגוני נשים, את פיטוריו.
על אופי התוכניות שהוא יוצר אמר בראיון ל"הארץ": "כשיצאתי מבית הספר לקולנוע בזתי לכל תרבות הרייטינג, אבל היום אני מבין שזה חלק מהעניין, ואם אני כבר עובד קשה ומשלם מחיר, אני רוצה להיות ראשון ברייטינג".
בפברואר 2019 עלתה תוכנית הריאליטי החדשה 2025 אותה יצר בשיתוף עם ארז טל בקשת 12.

חיים אישיים

זק נשוי לבמאית איריס אייזנברג ולהם בן ובת. אחותו התאומה היא השחקנית עלמה זק.
רומינה ז'אן

קריירה

הופעת הבכורה של ז'אן הייתה בגיל 16 בשנת 1991, כרקדנית במופע טלוויזיוני בשם "בוא לשחק איתי". הופעתה השנייה התרחשה שלוש שנים מאוחר יותר, ב-1994, בטלנובלה "Mi Cuñado" ("הגיס שלי") בה גילמה את דמותה של לורנה פיקבאה ובאותה שנה הצטרפה לצוות השחקנים של "Quereme". ז'אן פרצה לתודעה כאשר כיכבה ב-1995 בטלנובלה המצליחה לילדים, "קטנטנות", שנוצרה על ידי אמה, כריס מורנה, בתפקידה של בלן פראגה, וזכתה לפופולריות במדינות רבות ברחבי העולם, ביניהן ישראל, ברזיל ומקסיקו.
ז'אן פרשה מהסדרה ב-1998 (ושבה להופיע כתפקיד אורח בעונה השישית וכן בפרק באחרון של העונה השביעית והאחרונה), ומאז שיחקה במספר סדרות טלוויזיה ארגנטינאיות לילדים. ב-2001 כיכבה בקטנטנות: הסרט. בהמשך כיכבה במספר טלנובלות ארגנטינאיות, בהן "Abre tus Ojos" ‏(2003) ו-"אהבה שלי" ‏(2005). ב-2008 כיכבה בסיטקום שיצרה אמה, כריס מורנה, בשם "B&B: Bella y Bestia" ("היפה והחיה"). ב-2009 הצטרפה לעונה השלישית של הטלנובלה "כמעט מלאכים" בתפקיד של אריאל, אימה של קיקה והאקרית מחשבים.

מותה

ב-28 בספטמבר 2010, ז'אן נפטרה בגיל 36, כתוצאה מדום לב. ז'אן הובהלה לבית החולים בשעה 16:30 (שעון ארגנטינה) כאשר הייתה בלי סימנים חיוניים, לאחר שהתעלפה ברחוב כשיצאה מחדר כושר. נעשו במשך 50 דקות מאמצים להחיותה, אשר לא צלחו, ובשעה 17:20 (שעון ארגנטינה) נודע על דבר מותה על ידי התקשורת המקומית.
ויל קין

ביוגרפיה

קין נולד בעיר אוקספורד שבאוקספורדשייר לצ'ארלס ויליאם לייל קין ולליידי פריסילה מרי רוז קורזון, בתו של אדוארד קורזון רוזן האו השישי. הוא למד באיטון קולג' וסיים בהצטיינות תואר בספרות אנגלית באוניברסיטת אוקספורד.
תפקידים של קין בתיאטרון הבריטי כוללים את המחזות "רוחות", "Waste", "חמש טבעות זהב" (תיאטרון אלמיידה), "Huis Clos" (טרפלגאר סטודיוס), "מקבת'", "The Changeling" (תיאטרון Cheek By Jowl, ברביקן, וסיבוב הופעות בינלאומי), "The Arsonists" (תיאטרון רויאל קורט), "נשיקת אשת העכביש" (דונמאר ורהאוס), "The Rubenstein Kiss" (תיאטרון המפסטד), "היסטריה", "דון חואן", "אדם ועל-אדם" (התיאטרון המלכותי בבאת'), "פריקלס", "הנסיך מהומבורג" (ליריק המרסמית'), "הדוכסית ממאלפי", "The Coast of Utopia", "מרי סטיוארט", "Hove" (התיאטרון המלכותי הלאומי), "שני שארים אצילים", "הסערה", "דידו מלכת קרתגו" (שייקספיר גלוב), "השחף" "Present Laughter", "הסערה" (וסט יורקשייר פלייהאוס), "Quartermaine's Terms", "חלום ליל קיץ" ו-"Elton John's Glasses" (וסט אנד).
בטלוויזיה שיחק קין בסדרות "וולף הול", "המוסקטרים", "רציחות במידסומר", "הגלימה", "שרלוק", "האימפרסיוניסטים", "Casualty 1907", "אליזבת הראשונה", "סדר חדש", "הטיטניק", "המלחמה של פויל", "צבע הכשף והדרמה "הפליטים". בקולנוע הופיע בסרטים "Nine Lives of Tomas Katz" ו"אהבה וצרות אחרות". ב-2016 גילם את דמותו של מייקל אדין המזכיר הפרטי של הריבון המזכיר הפרטי של המלכה אליזבת בסדרת הטלוויזיה "הכתר" של נטפליקס.
בספרד שיחק קין במחזות בספרדית "Traición" (בגידה), ו-"Cuento de Invierno" (אגדת חורף). הוא גם ביים את "המלט" ואת "רומיאו ויוליה". קין הקליט את היצירה "Seven Scenes from Hamlet" מאת המלחין הספרדי בנט קסבלנקס יחד עם תזמורת Orquesta de la Comunidad de Madrid בניצוחו של חוסה רמון אנסינר (סטרדיווריוס, 2010).

חיים אישיים

קין נשוי לשחקנית, במאית התיאטרון והסופרת הספרדיה מריה פרננדז אצ'ה. בתם של בני הזוג היא השחקנית דפני קין.
יובל גז

ביוגרפיה

גז התגייס לצה"ל באוגוסט 1996, והתנדב ליחידת מגלן. שירת כלוחם ביחידה. לאחר קורס קציני חי"ר שימש כמפקד צוות בבה"ד 1. בהמשך חזר ליחידת מגלן ומונה למפקד צוות, והוביל אותו בלחימה בדרום לבנון, בזמן הנסיגה מלבנון ובתחילת האינתיפאדה השנייה. לאחר מכן מונה למפקד פלגת ההכשרות ביחידה. לאחר פרוץ מבצע חומת מגן הופסקו ההכשרות, והוא קיבל פיקוד על כוח של שישה צוותי לוחמים שהופעלו במגוון משימות במהלך המבצע. בהמשך שימש כמפקד פלגת לוחמים ביחידה. לאחר מכן מונה למפקד פלגת מבצעים מיוחדים במגלן. בתפקיד זה לחם במלחמת לבנון השנייה. במהלך המלחמה היה ממפקדי הכוח שהשתתף במבצע נערי החוף. לאחר  יותר מעשר שנות שירות ביחידה יצא ללימודים. בהמשך קטע את לימודיו והצטרף לגדוד 101 בחטיבת הצנחנים, בלחימה במבצע עופרת יצוקה. לאחר המבצע מונה לסגן מפקד גדוד 101. בהמשך שימש כמפקד מחזור בבא"ח צנחנים. לאחר מכן יצא ללימודים בפו"ם.
בשנת 2012 הועלה לדרגת סא"ל ומונה למפקד גדוד 101, ושימש בתפקיד עד אפריל 2014. במאי 2014 מונה למפקד יחידת מגלן, והיה בכך למפקד הראשון של היחידה שהחל את שירותו הצבאי בה. תחת פיקודו השתתפה היחידה במבצע שובו אחים, בו איתרה את גופות שלושת הנערים החטופים ובמבצע צוק איתן, בו רשמה הישגים רבים ובמהלכו נהרגו שלושה מלוחמיה. על פעילותה עוטרה היחידה בצל"ש הרמטכ"ל בתחילת שנת 2015. במהלך תפקידו הוכפפה היחידה לחטיבת עוז. ב-31 ביולי 2016 סיים את תפקידו במגלן והועלה לדרגת אל"ם. ב-22 באוגוסט 2016 מונה למפקד חטיבת בנימין, תפקיד אותו מילא עד 31 במאי 2018. בסיום תפקידו יצא לשנת לימודים בארצות הברית. ב-12 ביוני 2019 מונה למפקד חטיבת הצנחנים.
גז מתגורר בפתח תקווה, נשוי לאורטל ואב לשלושה. בעל תואר ראשון בהנדסת חשמל מאוניברסיטת אריאל ותואר שני בלימודי אסטרטגיה מהמכללה הצבאית של צבא ארצות הברית.